U ġara li fil-bidu tas-sena, meta s-slaten is-soltu joħorġu għall-gwerra, Ġowab ħareġ bl-eżerċtu, u ħarbat l-art tal-Għammonin, imbagħad mar idawwar il-belt ta' Rabba. U David kien baqa' Ġerusalemm. U Ġowab ħabat għal Rabba u ġarrafha. U David qabad il-kuruna tas-sultan tagħhom minn fuq rasu, u sab li kienet tiżen talent deheb, u fiha kien hemm ħaġra prezzjuża, u tqiegħdet fuq ras David. Ħa wkoll priża kbira mill-belt. In-nies tagħha mbagħad ħariġhom u qabbadhom jaħdmu bil-munxar, bil-bqaqen u bil-fisien tal-ħadid. Hekk għamel David lill-ibliet kollha tal-Għammonin. Imbagħad David raġa' lura lejn Ġerusalemm bl-eżerċtu kollu. Wara dan qam il-ġlied f'Geżer mal-Filistin. U Sibbekaj minn Ħusa darab lil Siffaj, li kien minn ulied ir-Refajin; u hekk il-Filistin kienu megħlubin. U raġa' qam il-ġlied mal-Filistin; u Elħanan bin Ġajir darab lil Laħmi, ħu Gulija l-Gatti, li kellu l-lasta tal-lanza bħal motwa tan-nissieġa. U raġa' qam il-ġlied f'Gatt, u kien hemm raġel twil, li kellu erbgħa u għoxrin saba', imqassma sitta sitta. Dan ukoll kien minn nisel Rafa. U kien iżeblaħ lil Iżrael, imma qatlu Ġonatan bin Simgħa, ħu David. Dawn kienu twieldu lil Rafa f'Gatt, u mietu b'id David u b'id il-qaddejja tiegħu.